‘เวิร์คพอยท์’โตสูงลิ่ว
ธุรกิจติดปีกทำกำไรดีปันผลงามผู้ถือหุ้นใหญ่ปันหุ้นขายพันธมิตร
2 ก.ย. 2554

ธุรกิจติดปีกทำกำไรดีปันผลงามผู้ถือหุ้นใหญ่ปันหุ้นขายพันธมิตร
“เวิร์คพอยท์” ลั่นถึงเวลาเปลี่ยนเป็นหุ้นเติบโตสูง ปันผลสม่ำเสมอ ตั้งเป้าอัตรากำไรสุทธิ 25% ปี 2557 ด้านผู้ถือหุ้นใหญ่เฉือนหุ้นขายเพิ่มสภาพคล่องให้พันธมิตรช่วยต่อยอดธุรกิจ
นายครรชิต ควะชาติ ผู้ช่วยประธานเจ้าหน้าที่บริหาร และประธานเจ้าหน้าที่บริหารฝ่ายการเงิน บริษัท เวิร์คพอยท์ เอ็นเทอร์เทนเมนท์ (WORK) เปิดเผยว่า นับตั้งแต่นี้เป็นต้นไปบริษัทจะกลายเป็นหุ้นที่มีการเติบโตสูง และยังคงเน้นจ่ายเงินปันผลสม่ำเสมอ โดยตั้งเป้าว่าภายในปี 2557 บริษัทจะมีอัตรากำไรสุทธิถึง 24-25% ซึ่งเป็นระดับที่เคยทำได้ในปี 2550 ขณะที่ปีนี้จะอยู่ที่ 1617% เพิ่มขึ้นจากปีก่อนที่ 14%
บริษัทจะมีอัตรากำไรสุทธิเพิ่มขึ้นมาจากการลงทุนเพียง 50 ล้านบาท ในการทำโทรทัศน์ผ่านดาวเทียม ซึ่งมีต้นทุนคงที่แต่สร้างรายได้เติบโตในระยะยาว ประกอบกับบริษัทมั่นใจศักยภาพและจุดแข็งเรื่องความคิดสร้างสรรค์ของทีมงานที่สามารถตอบโจทย์และเจ้าของสินค้าได้อย่างชัดเจน โดยเฉพาะเจ้าของสินค้าร่วมเป็นผู้ผลิตรายการ เช่น รูปแบบรายการไทยแลนด์ก็อตทาเลนต์ที่ร่วมกับยูนิลีเวอร์ เอสเอ็มอีตีแตกที่ร่วมกับธนาคารกสิกรไทย ซึ่งจะทำให้บริษัทสร้างมูลค่าเพิ่มจากพื้นที่โฆษณาในสื่อได้ง่าย
นอกจากนี้ บริษัทพยายามบริหารต้นทุนให้ดี รวมทั้งบริษัทยังได้แรงสนับสนุนจากการเติบโตตามภาพรวมอุตสาห กรรม ซึ่งส่วนแบ่งตลาดในอุตสาหกรรมทีวีไม่เคยลดต่ำกว่า 60% ของงบโฆษณาสื่อทั้งหมด
นายครรชิต กล่าวว่า ปีนี้กำไรบริษัทน่าจะถึง 300 ล้านบาท เพราะครึ่งปีแรกทำได้แล้ว 201 ล้านบาท ขณะเดียวกันบริษัทเพิ่งปรับเพิ่มเป้ารายได้ปีนี้อีก 200 ล้านบาท เป็น 1,800 ล้านบาท เติบโต 33% จากปีก่อน ส่วนปี 2555 คาดจะมีรายได้มากกว่า 2,000 ล้านบาทได้
“รายได้หลักของบริษัทปีนี้ยังคงมาจากธุรกิจโทรทัศน์ถึง 74% โดยจะมีรายการเพิ่มอีก 1 รายการ เป็น 16 รายการ ส่วนปีหน้าเพิ่มเป็น 18-19 รายการ และตั้งแต่ปีนี้บริษัทได้เน้นการจัดงานแสดงมากขึ้น (อีเวนต์) และเปลี่ยนกลยุทธ์ในการหาพันธมิตรในการสร้างภาพยนตร์ทำให้มีรายได้มากขึ้น ขณะที่ธุรกิจสิ่งพิมพ์ก็จะเริ่มพิมพ์นิตยสารอันดับหนึ่งที่ได้ลิขสิทธิ์จากเกาหลี และการที่ได้เซเว่นอีเลฟเว่นเป็นผู้จัดจำหน่ายเพียงรายเดียว เชื่อว่าจะช่วยเพิ่มรายได้ให้เป็นอย่างดี” นายครรชิต กล่าว
ปัจจุบัน บริษัทมีความพร้อมที่จะเพิ่มสภาพคล่องหุ้นให้มีการซื้อขายหมุนเวียนมากขึ้น เมื่อมีผลประกอบการเติบโตดี โดยต้องการเห็นฟรีโฟลตอยู่ในระดับที่ 30% จากปัจจุบันอยู่ที่ 25% เพิ่มขึ้นจากปีก่อนอยู่ที่ 21% เนื่องจากเดือน พ.ค.ที่ผ่านมา บริษัทมีการแจกปันผลเป็นหุ้น
“บริษัทมีการหารือในที่ประชุมคณะกรรมการแล้วว่าจะมีแนวทางเพิ่มสภาพคล่องหุ้น โดยผู้ถือหุ้นใหญ่ยอมลดสัดส่วนการถือหุ้นลงและเปิดรับพันธมิตรให้ธุรกิจเข้ามาซื้อหุ้นในลักษณะเฉพาะเจาะจง (พีพี) โดยพันธมิตรที่เข้ามาต้องสามารถช่วยต่อยอดธุรกิจให้เติบโตได้ ไม่ว่าจะเป็นธุรกิจสื่อหรือโปรดักชันที่มีเทคโนโลยีและเป็นที่รู้จัก ซึ่งที่ผ่านมาก็เคยมีการเจรจาในบางรายแต่ยังไม่ได้ข้อสรุป เพราะบริษัทไม่จำเป็นต้องรีบเพราะบริษัทสามารถเติบโตได้ด้วยตัวเอง ฉะนั้นจึงรอให้ได้พันธมิตรที่ดีที่สุดดีกว่า” นายครรชิต กล่าว